**Mostarsko-Duvanjska i Trebinjsko-Mrkanska biskupija**

***BISKUPSKI ORDINARIJAT MOSTAR***

**Ulica nadbiskupa Čule bb., pp. 54 - 88000 Mostar**

(tel. ++387/36/334-050; fax: 334-080; e-mail: cbismo@gmail.com)

**Mostar**, 5. rujna 2016.

**Prot**.: 1345/2016.

**ŽUPNIM UREDIMA NA PODRUČJU**

**MOSTARSKO-DUVANJSKE I**

**TREBINJSKO-MRKANSKE BISKUPIJE**

**Predmet:** *Kolekta solidarnosti za stradale u potresu u Italiji*

**Velečasni župniče!**

Snažan potres, koji je u zoru 24. kolovoza ove godine, zahvatio središnju Italiju, i u kojem je život izgubilo više od 290 osoba a još više ranjeno, te u potpunosti uništio više gradića i sela, potresao je svako ljudsko srce ispunivši ga osjećajem žalosti zbog poginulih i vjerničkim suosjećanjem s njihovim obiteljima. Naša mjesna Crkva i narod, koji je ne tako davno prošao kroz mnoge i razne ratne nevolje, stradanja i pustoši, uvelike je osjetio blizinu Crkve u Italiji i cijeloga talijanskog naroda.

Potaknuti ljubavlju Kristovom prema svakomu, posebno onima koji su u posebnoj životnoj potrebi - *Caritas Christi, urget nos* - pozivam sve vjernike Mostarsko-duvanjske i Trebinjsko – mrkanske biskupije na solidarnost sa stradalom braćom i sestrama,  s Crkvom i narodom u Italiji. Ovu ćemo svoju solidarnost pokazati u duhovnom sjedinjenju – molitvi, ali i u materijalnoj - financijskoj pomoći. Stoga, u dogovoru s nadbiskupima i drugim biskupima Crkve u BiH, određujem da 25 nedjelja kroz godinu, 18. rujna - kada će se i u samoj Italiji sukladno odluci Talijanske biskupske konferencije skupljati kolekta - bude Nedjelja solidarnosti sa stradalima u potresu u Italiji. Taj dan neka se u svim crkvama i pod svim sv. Misama moli za pokoj duša poginulih i za snagu i utjehu ožalošćenima te svi novčani prilozi, bez iznimke, u vidu milostinje namjene za ovu potrebu. Dakako, svaki je župnik slobodan, potaknut milosrđem Božjim, pozvati vjernike na osobnu molitvu i materijalni dar i mimo ove nedjelje i određene kolekte.

Prikupljenu će kolektu ovomu Ordinarijatu dostaviti svaki župnik – osobno ili preko dekana – najkasnije do 30. rujna, kako bismo je što prije, preko Nuncijature u Sarajevu, uputili onima kojima je i namijenjena.

Na sve vas i na sve vjernike povjerene vašoj pastirskoj skrbi zazivam Božji blagoslov i iskreno vas s poštovanjem pozdravljam

+ Ratko Perić, biskup